Up-297/00
Datum: 2000-11-29T00:00:00.000+01:00
ecli: ECLI:SI:USRS:2000:Up.297.00
vrsta: posamični akt
zadeva: ustavna pritožba
objavljeno: Neobjavljeno | 29.11.2000
dokument: US20508
akt: Ustavna pritožba družbe A. zoper sklep Višjega sodišča v Ljubljani št. II Cpg 185/98 z dne 21. 4. 1998 v zvezi s sklepom Okrajnega sodišča v Ljubljani št. IV Ig 1155/95 z dne 18. 11. 1997 ter zoper dopis Državnega tožilstva Republike Slovenije št. Ct 605/00 z dne 19. 6. 2000
resitev: zavrženje
izrek: Ustavna pritožba družbe A. zoper sklep Višjega sodišča v Ljubljani št. II Cpg 185/98 z dne 21. 4. 1998 v zvezi s sklepom Okrajnega sodišča v Ljubljani št. IV Ig 1155/95 z dne 18. 11. 1997 ter zoper dopis Državnega tožilstva Republike Slovenije št. Ct 605/00 z dne 19. 6. 2000 se zavrže.
stavek: Ker je ustavna pritožba zoper sklepa sodišč prepozna, zoper dopis državnega tožilstva pa nedopustna, jo je Ustavno sodišče zavrglo.
odlocitev: sklep
geslo: Prepozna ustavna pritožba, rok za vložitev.
podlaga: Zakon o Ustavnem sodišču (ZUstS), 50., 52., 1. al. 1. odst. 55. čl.
datum_vloge: 2000-08-15T22:00:00.000Z
datum_odlocitve: 2000-11-28T23:00:00.000Z

# Up-297/00

29. 11. 2000

# S K L E P

Ustavno sodišče je v postopku za preizkus ustavne pritožbe družbe A., d.o.o., Ž. na seji senata dne 29. novembra 2000 s k l e n i l o :

Ustavna pritožba družbe A. zoper sklep Višjega sodišča v Ljubljani št. II Cpg 185/98 z dne 21. 4. 1998 v zvezi s sklepom Okrajnega sodišča v Ljubljani št. IV Ig 1155/95 z dne 18. 11. 1997 ter zoper dopis Državnega tožilstva Republike Slovenije št. Ct 605/00 z dne 19. 6. 2000 se zavrže.

## O b r a z l o ž i t e v

Okrajno sodišče je v izvršilnem postopku zaradi žalitve sodišča kaznovalo pritožničinega zakonitega zastopnika z denarno kaznijo. Višje sodišče je potrdilo sklep sodišča prve stopnje.

Pritožničin predlog za vložitev zahteve za varstvo zakonitosti je državno tožilstvo zavrnilo. Z ustavno pritožbo pritožnica izpodbija sklepa sodišč prve in druge stopnje ter dopis, s katerim jo je državna tožilka obvestila, da v zadevi ne bo vložila zahteve za varstvo zakonitosti. Izpodbijanim aktom pritožnica očita nezakonitost in meni, da sta ji bili z njimi kršeni pravici iz 14. in 15. člena Ustave.

Po določbi prvega odstavka 52. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je ustavno pritožbo treba vložiti v šestdesetih dneh od vročitve izpodbijanega posamičnega akta. Izpodbijani sklep Višjega sodišča je bil pritožnici po njenih navedbah vročen dne 17. 5. 2000. Ustavna pritožba, vložena dne 15. 8. 2000, je torej prepozna. Predlog državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva.

Pritožnica izpodbija tudi dopis, s katerim jo je državna tožilka obvestila, da ne bo vložila zahteve za varstvo zakonitosti. Po določbi prvega odstavka 50. člena ZUstS vsakdo lahko vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Izpodbijani dopis ni posamičen akt v smislu 50. člena ZUstS, s katerim bi bilo odločeno o kakšni pritožničini pravici ali obveznosti. Ustavna pritožba zoper dopis državnega tožilstva je zato nedopustna.

Ker je pritožničina ustavna pritožba zoper sklepa sodišč prepozna, zoper dopis tožilstva pa nedopustna, jo je Ustavno sodišče zavrglo.

Senat Ustavnega sodišča je sprejel ta sklep na podlagi prve alinee prvega odstavka 55. člena, 6. člena ter prvega odstavka 50. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam-Lukić.

Predsednik senata:

dr. Lojze Ude